Helsingin budjettineuvottelut näyttävät vaikeilta jo lähtökohtaisesti. Viime viikolla Helsingin pormestari Jan Vapaavuori (kok.) ehdotti, että kunnallisveroa lasketaan. Moni helsinkiläinen nyökytteli kuorossa pormestarin kanssa.

Kunnallisveron lasku 0,5 prosenttiyksiköllä 18,0 prosenttiin jättäisi keskituloiselle helsinkiläiselle noin 150 euroa vuodessa enemmän rahaa käteen. Taso olisi sama kuin naapurikunnassa Espoossa. Poikkeuksellinen päätös olisi sen takia, että kunnallisvero ei ole laskenut Helsingissä sitten vuoden 1997.

Käytännössä Helsingin kaupungille veron alennus tarkoittaisi, että verotuloja tulisi tätä myötä 70 miljoonaa vähemmän. Helsinkiläinen Jorma Penttinen on muuttanut mieltään verokysymyksessä viikon aikana.

– Alussa veronalennus kuulosti hyvältä. Ainahan kuulostaa hyvältä, jos lasketaan veroja. Mutta tämä summa – 150 euroa keskituloiselle vuodessa – yksittäiselle ihmiselle se tuntuu niin pieneltä verrattuna kokonaispottiin 70 miljoonaan. Sillä kokonaissummalla saadaan jotain yhteistä aikaiseksi, Penttinen miettii.

Mitä 70 miljoonalla ja 150 eurolla voisi saada?

Pormestari Vapaavuori on perustellut Helsingin kunnallisveron laskua pääkaupungin kalliilla asumismenoilla. Yle laski, mitä kaikkea keskituloinen ihminen saisi verotuksessa säästämällään rahalla. Ostaa voisi esimerkiksi yhdet talvikengät tai koko vuoden aikana kaksitoista pizzaa. Tai bussikortin noin kahdeksi ja puoleksi kuukaudeksi.

Jos taas verotulot jäisivät kaupungille, kaupunki saisi rahalla esimerkiksi seitsemän uutta koulua tai melkein pari tuhatta lähihoitajaa vuodeksi hoitamaan vanhuksia. Pyöräbaanaa puolestaan saataisiin rakennettua 70 kilometriä tai voitaisiin vastavuoroisesti palkata yli 1 200 luokanopettajaa alakouluihin.

Grafiikan laskelmissa käytetty Superista, OAJ:sta sekä Helsingin kaupungilta saatuja lukuja.

Tähän vihreät ja vasemmisto ovat nyt iskeneet ja aikovat iskeä. He eivät ole suoriltaan valmiita pormestarin ja kokoomuksen suunnitelmiin. Odotettavissa onkin vaikeita, ehkä kipeitä kuntaverokeskusteluja. Vihreillä ja vasemmistolla on yhdessä enemmistö Helsingin kaupunginvaltuustossa. Kummalle kannalle kukin kääntyy, se jää nähtäväksi.

– Me lähdemme siitä, että 70 miljoonaa laitettaisiin helsinkiläisten palveluihin. Sosiaali- ja terveyssektori on se, joka kaipaa resursseja. Vanhusten kotihoito on hälyttävässä tilassa, samoin mielenterveyspalvelut, vasemmistoliiton valtuutettu Veronika Honkasalo sanoo.

Helsingillä on ylijäämää

Suomen mittakaavassa poikkeuksellinen kunnallisveron lasku näinä päivinä on Helsingille pormestarin ja kokoomuksen mukaan kuitenkin mahdollista, koska Helsingillä menee taloudellisesti hyvin. Ylijäämää on ja kaupunkiin muuttaa joka vuosi lisää ihmisiä.

Kokoomus myös uskoo, että helsinkiläiset kuluttaisivat ylijäävät rahat ja laittaisivat näin talouden rattaaat pyörimään.

Kaupunkilaisilla kulutuskohteita näyttää riittävän. Lapsensa kanssa leikkipuistossa ulkoileva Cordula Blomberg ostaisi lentolipun.

– Jos saisin ne 150 euroa enemmän vuodessa, niin voisin matkustaa kerran enemmän vuodessa Saksaan mummolaan. Ei ihan, mutta olisi se summa pesämuna matkaa varten, Blomberg sanoo.

Helsingin kaupunginhallitus alkaa käsitellä budjettia ensi viikon maanantaina.